Document ID: 32005D0646

KOMISSION PÄÄTÖS,
tehty 17 päivänä elokuuta 2005,
paikkarekisterin perustamisesta interkalibrointiverkon muodostamiseksi Euroopan parlamentin ja neuvoston direktiivin 2000/60/EY mukaisesti
(tiedoksiannettu numerolla K(2005) 3140)
(2005/646/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön vesipolitiikan puitteista 23 päivänä lokakuuta 2000 annetun Euroopan parlamentin ja neuvoston direktiivin 2000/60/EY (1) ja erityisesti sen liitteessä V olevan 1.4.1 kohdan vii alakohdan,
sekä katsoo seuraavaa:
(1)
Direktiivin 2000/60/EY 4 artiklan 1 kohdan a alakohdan ii alakohdassa edellytetään, että jäsenvaltioiden on suojeltava, parannettava ja ennallistettava kaikkia pintavesimuodostumia tavoitteena saavuttaa tietyin poikkeuksin viimeistään 15 vuoden kuluttua direktiivin voimaantulosta pintaveden hyvä tila liitteessä V vahvistettujen vaatimusten mukaisesti. Direktiivin 2000/60/EY 4 artiklan 1 kohdan a alakohdan iii alakohdassa edellytetään, että jäsenvaltioiden on suojeltava ja parannettava kaikkia keinotekoisia ja voimakkaasti muutettuja vesimuodostumia tavoitteena saavuttaa tietyin poikkeuksin hyvä ekologinen potentiaali ja pintaveden hyvä kemiallinen tila viimeistään 15 vuoden kuluessa tämän direktiivin voimaantulosta liitteessä V vahvistettujen vaatimusten mukaisesti. Direktiivin 2000/60/EY liitteessä V olevan 1.4.1 kohdan i alakohdan mukaan voimakkaasti muutettujen tai keinotekoisten vesimuodostumien osalta viittauksia ekologiseen tilaan on pidettävä ekologista potentiaalia koskevina.
(2)
Direktiivin 2000/60/EY liitteessä V olevassa 1.4.1 kohdassa säädetään prosessista, jolla varmistetaan jäsenvaltioiden biologisten seurantatulosten vertailtavuus, joka on olennainen osa ekologisen tilan luokittelua. Tämä edellyttää, että jäsenvaltioiden seuranta- ja luokittelujärjestelmien tuloksia verrataan kussakin jäsenvaltiossa ja kullakin yhteisön luonnonmaantieteellisellä alueella sijaitsevien interkalibrointiverkon muodostavien seurantapaikkojen avulla. Direktiivissä edellytetään, että jäsenvaltiot keräävät tarpeen mukaan interkalibrointiverkkoon kuuluvista paikoista tarvittavat tiedot, jotta voidaan arvioida, ovatko kansalliset luokittelujärjestelmät direktiivin 2000/60/EY liitteessä V olevien normatiivisten määritelmien mukaisia, ja varmistaa luokittelujärjestelmien vertailtavuus jäsenvaltioiden välillä.
(3)
Jotta voitaisiin perustaa direktiivin 2000/60/EY liitteessä V olevan 1.4.1 kohdan vii alakohdassa tarkoitettu paikkarekisteri interkalibrointiverkon muodostamiseksi, jäsenvaltioita on pyydetty valitsemaan paikat käyttäen omaa tulkintaansa erinomaisen ja hyvän luokan sekä hyvän ja tyydyttävän luokan välisten rajojen normatiivisista määritelmistä. Näiden paikkojen osalta on pyydetty ilmoittamaan tämänhetkinen väliaikainen tilaluokittelu. Kutakin jäsenvaltiota on pyydetty toimittamaan, mikäli mahdollista, olennaiset tiedot ainakin kahdesta paikasta kunkin kahden luokan väliseltä rajalta kunkin interkalibrointiverkkoon valitun ja jäsenvaltion alueella esiintyvän pintavesimuodostumatyypin osalta. Jäsenvaltioita pyydettiin myös ilmoittamaan paikat, jotka sijoittuvat edellä mainittujen luokkarajojen lähelle mutta eivät välttämättä tarkasti rajoille sellaisina kuin ne on väliaikaisesti luokiteltu tämänhetkisillä kansallisilla arviointimenetelmillä.
(4)
Valintaprosessissa jäsenvaltioita on myös pyydetty ottamaan huomioon kaikki käytettävissä olevat tiedot painetekijöistä ja biologisista laatutekijöistä. Valitut paine- ja laatutekijät, joihin interkalibrointi keskitetään, ovat tekijöitä, joita yleisimmin seurataan.
(5)
Tietoihin, jotka jäsenvaltiot ovat toimittaneet kustakin paikasta paikkarekisteriä varten, kuuluvat muun muassa paikan kuvaus ja tyyppikriteerit, tiedot paineista, kaikkia biologisia ja niitä tukevia fysikaalis-kemiallisia tekijöitä koskevien tietojen saatavuus, käytettävissä olevat vertailuolot, paikkojen väliaikainen tilaluokittelu, paikkojen valinnassa käytetyt kriteerit sekä kuvaus menetelmistä, joita on käytetty biologisten tekijöiden laadunarvioinnissa.
(6)
Tällä hetkellä tehtävään ekologisen tilan luokittelun alaan liittyvällä toiminnalla pyritään poistamaan joitakin nykyisen lähestymistavan rajoituksia ja epävarmuutta, ja se voisi johtaa siihen, että paikkarekisteriä tarkistetaan tulevaisuudessa ottaen huomioon erityisesti interkalibroinnin tulokset. Tällaisella tarkistuksella luotaisiin lisää varmuutta interkalibrointituloksiin ja tarkennettaisiin tuloksia sekä edistettäisiin siten direktiivin 2000/60/EY tavoitteiden saavuttamista. Lisätarkistukset voivat lisäksi osoittautua tarpeellisiksi vesipiirin hoitosuunnitelmien kierroksen alkuvaiheissa, kun direktiivin 2000/60/EY 13 artiklassa tarkoitetussa toistuvassa suunnitteluprosessissa tulee esiin uusia tietoja.
(7)
Direktiivin 2000/60/EY liitteessä V olevan 1.4.1 kohdan v alakohdassa edellytetään, että verkko muodostuu paikoista, jotka jäsenvaltiot valitsevat kullakin luonnonmaantieteellisellä alueella esiintyvistä vesimuodostumatyypeistä. Jotta varmistettaisiin pintavesien vertailtavuus niiden jäsenvaltioiden välillä, joissa esiintyy samankaltaisia pintavesimuodostumatyyppejä, on tarpeen paikkarekisterin muodostamisen yhteydessä jaotella paikat niiden maantieteellisen interkalibrointiryhmän mukaan. Ryhmät muodostuvat jäsenvaltioista, joissa esiintyy samanlaisia erityisiä pintavesimuodostumatyyppejä. Tämä mahdollistaisi sen, että kukin ryhmä voi verrata tuloksiaan ja suorittaa interkalibroinnin jäsentensä kesken.
(8)
Koska Bulgarialla, Norjalla ja Romanialla on monia yhteisiä rajat ylittäviä jokien valuma-alueita jäsenvaltioiden kanssa, ne osallistuvat vapaaehtoiselta pohjalta interkalibrointiin ja ovat laatineet luettelon paikoista noudattaen samaa menettelyä kuin jäsenvaltiot.
(9)
Tässä päätöksessä säädetyt toimenpiteet ovat direktiivin 2000/60/EY 21 artiklan 1 kohdassa tarkoitetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Direktiivin 2000/60/EY liitteessä V olevan 1.4.1 kohdan vii alakohdassa tarkoitettu paikkarekisteri interkalibrointiverkon muodostamiseksi esitetään tämän päätöksen liitteen osassa 1. Kyseinen rekisteri sisältää myös paikat Bulgariassa, Norjassa ja Romaniassa, jotka osallistuvat interkalibrointiverkkoon vapaaehtoiselta pohjalta.
2. Rekisterin perustamista ja interkalibrointia varten jäsenvaltiot jaetaan liitteen osan 2 mukaisesti maantieteellisiin interkalibrointiryhmiin, jotka koostuvat jäsenvaltioista, joissa esiintyy samankaltaisia erityisiä pintavesimuodostumatyyppejä.
2 artikla
Jäsenvaltiot toimittavat tarvittaessa komissiolle ajantasaisia tietoja kustakin liitteessä luetellusta paikasta.
3 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä elokuuta 2005.

Labels: 12
18
20